SUID-AFRIKAANSE RADIOLIGA NUUS VIR SONDAG 25 OKTOBER 2026

Goeie môre en welkom by die weeklikse nuus uitsending van die Suid-Afrikaanse Radioliga, ZS6SRL gelees deur ________________________ (jou naam, roepsein en QTH)

Die Suid-Afrikaanse Radioliga saai elke Sondag nuus bulletins uit in Afrikaans sowel as Engels om 08:15 en 08:30 Sentraal Afrika Tyd onderskeidelik op HF sowel as op verskeie BHF- en UHF-herhalers. Hierdie uitsendings word ook via Echolink en Allstar Node 53511 herlei deur Johan, ZS6JPL. Die oudio bulletins kan afgelaai word vanaf https://sarlnews.podbean.com/ terwyl die teks bulletins by https://mysarl.org.za/sarl-news/ afgelaai kan word.

In die nuus vandag:

DIE NOVEMBER 2026 RADIO ZS

BACAR-14 SKYBRIDGE-TERUGVOERING

en

DIE YASME UITNEMENDHEIDS TOEKENNING

Bly ingeskakel vir meer inligting oor hierdie en ander interessante nuus items.


Ons begin die bulletin met nuus van ‘n stil sleutel.

Dit is met leedwese dat ons moet aankondig dat die sleutel van Cliff Smyth, ZS6BOX, op 23 Oktober 2026 stil geword het. Cliff was 'n passievolle en toegewyde radio amateur wat, sedert hy sy lisensie in 1974 verwerf het, 'n entoesiastiese en bekende teenwoordigheid op die amateur radio bande gebly het. Sy liefde vir amateur radio is slegs geëwenaar deur sy bereidwilligheid om te dien en by te dra tot die stokperdjie wat vir hom so dierbaar was.

Hy het met onderskeiding gedien as 'n betroubare raadslid van die Suid-Afrikaanse Radioliga (SARL) en het vir baie jare die belangrike posisie van tesourier beklee. Sy toewyding, goeie oordeel en uitmuntende diens het aan hom talle toekennings en eerbewyse besorg, insluitend die gesogte erelidmaatskap van die SARL – 'n gepaste erkenning vir sy merkwaardige bydrae tot amateur radio in Suid-Afrika.

Ons betuig ons innige medelye met Wendy, Angela, Felicity, Joy-Ann en die hele Smyth-familie, asook met sy vele vriende.

POUSE

Jy luister na 'n nuusuitsending deur die Suid-Afrikaanse Radioliga.

DIE NOVEMBER 2026 RADIO ZS

Halfpad deur Oktober het MS Publisher opgehou werk. Na meer as 30 jaar van klub nuusbriewe en Radio ZS, moet die redakteur nuwe sagteware vir bladuitleg vind! Hy werk tans met Affinity van Canva om die uitgawe van November 2026 gereed te kry – wat ’n leerkurwe!

Dankie aan die Riversdal Voortrekker-kommando vir julle artikel oor "CQ Hou Koers". Waar is die ander Voortrekker-stasies en die "Jamboree on the Air"-stasies? Stuur asseblief daardie artikel teen Woensdag 28 Oktober na radiozs@sarl.org.za. 

BACAR-14 SKYBRIDGE-TERUGVOERING

BACAR-14 Skybridge het op Saterdag, 17 Oktober, amateur radio-eksperimentering na die stratosfeer geneem, toe 'n waterstof-gevulde latex-ballon 17 eksperimentele vragte vanaf Secunda tot byna 28 kilometer bo seespieël opgelig het. Die sending het ondersoek ingestel na hoe bekostigbare, herwinbare kommunikasietoerusting SARL HAMNET, soek-en-reddingsoperasies, en rampe-kommunikasie kan ondersteun.

Die vrag het 'n totale massa van 10,85 kilogram gehad, en die waterstof-ballon het 'n finale hys vermoë (by die nek) van 11,6 kg gehad. Die eksperimente het onder meer APRS- en LoRa-opsporing, kruisband-FM-stem herhalers, stadige-skandering-televisie (SSTV), 'n ses meter-WSPR-baken, kameras, sowel as omgewings- en beweging-sensors ingesluit. Die opstyging het net voor 08:00 plaasgevind. Die LoRa-APRS-spoorder, ZR6LJK-6, het om 09:16 'n maksimum GPS-hoogte van ongeveer 27 918 meter aangeteken, na 'n klim wat ongeveer 78 minute geduur het. Teen hierdie tyd is nog nie alle vlug-verslae ontvang nie, maar hier is 'n opsomming van BACAR-14 gebaseer op die inligting wat wel beskikbaar is.

Grondstasies het oor 'n gebied wat ver buite die lanseer-terrein strek, deelgeneem. Data is ontvang via poorte by die lanseer-terrein, in die voertuig wat die ballon gevolg het, by die Trichardsfontein-dam, en in Howick, KwaZulu-Natal. Drie data pakkette is deur die Howick-poort, ZR5SEM-10, ontvang terwyl die ballon op 'n hoogte van meer as 19 kilometer was. Die berekende afstand was ongeveer 322 kilometer – 'n bemoedigende resultaat vir laekrag-kommunikasie vanuit die lug, alhoewel logboeke van plaaslike ontvangers sou help om die direkte radio-pad verder te bevestig.

Die vrag van ZR6WT het ses-meter-WSPR-uitsendings (teen 20 milliwatt) gekombineer met fotografie, weer-metings en die aanteken van beweging. Ses ontvangstasies het die baken opgemerk, op afstande wat wissel van vyf tot 170 kilometer. Die kamera het 243 hoë-definisie-groothoek-foto's geneem voordat die opname omstreeks 08:40 gestaak is. Die finale berekende barometriese hoogte was ongeveer 15,3 kilometer. Beide dele van die vrag het binne ongeveer 'n minuut van mekaar gestop, wat dui op 'n krag-verwante fout wat steeds ondersoek word. Bewegings-lesings het ook aansienlike lanserings-spanning aan die lig gebring, insluitend 'n aangetekende vertikale versnellings-piek van ongeveer elf G en rotasie-lesings naby die giroskoop se meet-limiet.

Die AeroLink-kruisband-stem-herhaler het kontakte gedurende ongeveer die eerste tien minute van die vlug ondersteun, maar het daarna onbetroubaar geword. Die verslag beskryf sterk interferensie tussen nabygeleë senders en ontvangers op die gedeelde vragtrein. Verdere toetse sal ontvanger-oorlading, filter, antenna-isolasie en herhaler-beheer ondersoek.

Die Lumina Stratos-eksperiment het geen vlug-fotos of sensor-rekords opgelewer nie, alhoewel dit na herstel gewerk het. Die presiese oorsaak van die fout bly onopgelos, wat die noodsaaklikheid beklemtoon om die opname en krag-status onmiddellik voor die lansering te verifieer.

Dylan se HoloCube het 'n ongewone optiese eksperiment getoets wat bedoel was om 'n swewende beeld te produseer met behulp van 'n deursigtige piramide. Monterings- en blootstellings-probleme het die beoogde effek verhoed, terwyl kondensasie die optika verberg het. Nietemin het die kamera amper voortdurend tydens die vlug opgeneem, en die battery het vir meer as 17 uur na aanskakeling opgeneem.

Saam toon hierdie verslae beide die belofte en die ingenieursuit-dagings van stratosferiese amateur radio. Langafstand-opsporing, ontvangde WSPR-seine en aanvanklike stem-kontakte het nuttige demonstrasies verskaf. Krag-betroubaarheid, radio-interferensie, optiese ontwerp en volledige stelseltoetsing het ewe waardevolle lesse verskaf. Daardie bevindinge sal toekomstige BACAR-eksperimente en die ontwikkeling van praktiese lug-ondersteuning vir noodkommunikasie help lei.

Jy luister na 'n nuusuitsending deur die Suid-Afrikaanse Radioliga.

INDIENING VAN NUUSITEMS

Klubs en individue word genooi om nuusitems in te dien wat van belang is vir radio-amateurs en kortgolf-luisteraars. Waar moontlik, moet bydraes in beide Engels en Afrikaans voorsien word. Nuusitems kan opgelaai word by https://mysarl.org.za/news-inbox en/of per e-pos gestuur word na news@sarl.org.za, nie later nie as 12:00 SAT op die Vrydag wat die bulletin-datum voorafgaan. Die samesteller van die bulletin het tyd nodig om die bulletin in Engels en Afrikaans saam te stel; daarna gaan dit na die proeflesers en vervolgens na die nuuslesers (opnemers). Die bulletins word ook aan die SARL-sekretaris gestuur vir plasing op die webwerf en verspreiding per e-pos.

DIE YASME UITNEMENDHEIDS TOEKENNING

Die Uitnemendheids Toekenning, wat in 2008 deur die Yasme-stigting (https://www.yasme.org/)  ingestel is, word toegeken aan individue en groepe wat deur hul eie diens, kreatiwiteit, inspanning en toewyding 'n beduidende bydrae tot amateur radio gelewer het. Die bydrae kan erkenning wees vir prestasies op tegniese, bedryfs- of organisatoriese gebied, aangesien al drie noodsaaklik is vir die groei en voorspoed van amateur radio.

Die jongste ontvanger, wat op 18 Oktober aangekondig is, is die Reverse Beacon Network span (https://www.reversebeacon.net/), bestaande uit die stigter Felipe Ceglia PY1NB; Nick Sinanis F5VIH; Mark Glenn K7MJG; Dave Pascoe KM3T, stigter en eienaar van LiveATC.NET; Pete Smith N4ZR; Dick Williams W3OA en Chris White WX7V.

Die toekenning erken die span se bydrae tot amateur radio deur hul ondersteuning van 'n wêreldwye netwerk – wat deur vrywilligers bedryf word – van geoutomatiseerde amateur radio-ontvangstasies, sogenaamde SDR-skimmers. Hierdie stasies monitor radio bande en rapporteer byna intyds watter stasies uitsendings doen. Die netwerk is van onskatbare waarde vir die toetsing van radiogolf voortplanting, die vergelyking van antennas, deelname aan kompetisies en die beoordeling van uitslae. Die netwerk beskik tipies oor 250 aktiewe nodusse regoor die wêreld wat 'n stasie se frekwensie, seinsterkte, sein-tot-ruis-verhouding en sein snelheid meet; hierdie inligting word dan regstreeks aan 'n sentrale RBN-databasis gerapporteer.

HF VOORTPLANTINGSVOORSPELLING

Hannes Coetzee, ZS6BZP, berig dat daar gedurende die week baie lae sonaktiwiteitsvlakke verwag word. Tans is daar twee sonvlekgroepe met eenvoudige tot effens gevorderde magnetiese samestellings sigbaar. Daar is 'n gematigde waarskynlikheid vir die voorkoms van C‑klas, en 'n lae waarskynlikheid vir M-klas sonfakkels. Diegene wat hulle eie frekwensievoorspellings wil doen, kan 'n verwagte effektiewe sonvlektelling van 38 vir die week gebruik. Radio amateurs kan veral laatmiddag DX openinge op die 10 tot 30 m bande verwag. Besoek gerus die webtuiste spaceweather.sansa.org.za vir meer inligting.

Nou die dagboek van gebeure vir die volgende paar weke:

Vandag – die CQ WW DX Foon-kompetisie
31 Oktober – die SARL BHF/UHF-FM-modus kompetisie
4 en 5 November – die Taurids Meteoorreën
7 November – die Wesrand snuffelmark en die SARL-lente-QRP-kompetisie
11 November – Wapenstilstand Dag

Om die bulletin mee af te sluit, ‘n opsomming van ons hoof berig:

Die redakteur van Radio ZS gebruik nuwe sagteware om die uitgawe vir November saam te stel, aangesien Microsoft Publisher nie meer gebruik word nie. Dankie aan die Riversdal Voortrekkerkommando vir julle artikel oor CQ Hou Koers. Waar is die ander Voortrekker-stasies en die Jamboree on the Air-stasies? Stuur asseblief daardie artikel teen Woensdag 28 Oktober na radiozs@sarl.org.za. 

Dit bring ons aan die einde van hierdie bulletin.

Ons nooi klubs en individue uit om nuusberigte van belang vir radioamateurs en kortgolfluisteraars in te dien, indien moontlik in beide Engels en Afrikaans, deur die nuusberig op te laai by https://mysarl.org.za/news-inbox/ en/of die items te stuur na news@sarl.org.za, nie later nie as 12:00 SAT op die Vrydag voor die bulletin datum.

Die weeklikse radioprogram Amateur Radio Today kan elke Sondagoggend om 10:00 SAT gehoor word. Die program kan landwyd op BHF- en UHF-herhalers gehoor word en word deur Louie, ZR4DJL, op die 7 115 kHz laer syband herlei. 'n Heruitsending deur Andy, ZS6ADY, kan Maandagaande om 19:30 SAT op 3 620 kHz gehoor word. Ons ontvang graag jou sein rapporte, kommentaar en voorstelle, stuur 'n e-pos aan artoday@sarl.org.za.  

In Kaapstad kan Amateur Radio Today om 10:30 SAT op die 145,700 MHz-herhaler gehoor word, met 'n EchoLink-herlei na ZS1DCC-R deur Dave, ZS1DFR.

In Bloemfontein kan luisteraars om 08:15 en 08:30 vir die SARL Nuus en weer om 10:00 vir Amateur Radio Today inskakel op die 145,7625 MHz-herhaler.

In Sasolburg kan luisteraars om 12:00 vir die SARL Nuus inskakel op die 145,6875 MHz-herhaler.

Jy het geluister na 'n nuus uitsending van die Suid-Afrikaanse Radioliga, geskryf deur Kevern Burger, ZR2BK en geproeflees deur Deon Erwin, ZR1X, en gelees deur ....................................

Van die Nuusspan, die beste wense vir die week vorentoe.

